b'\n_START_ARTICLE_\nSapnas\n_START_PARAGRAPH_\nSapnas\xc2\xa0\xe2\x80\x93 vaizdini\xc5\xb3, min\xc4\x8di\xc5\xb3 ir jausm\xc5\xb3 visuma, patiriama miegant. Da\xc5\xbeniausiai sapnavimas siejamas su REM miegu, ta\xc4\x8diau gali b\xc5\xabti sapnuojama bet kuriuo miego metu; tik prabudus i\xc5\xa1 REM miego, sapnai lengviau prisimenami, ir REM miego sapnai paprastai b\xc5\xabna sud\xc4\x97tingesni bei \xc4\xafdomesni. Sapnai\xc2\xa0\xe2\x80\x93 vienas i\xc5\xa1 \xc5\xbemogaus psichikos proces\xc5\xb3, kuri\xc5\xb3 susidarymo mechanizmas dar n\xc4\x97ra galutinai i\xc5\xa1ai\xc5\xa1kintas. Pasaulio mokslininkai, rimtai dirbantys \xc5\xa1ioje srityje savo darb\xc5\xb3 bei tyrim\xc5\xb3 rezultatus pateikia \xc4\xafvairi\xc5\xb3 hipotezi\xc5\xb3 pavidalu, kadangi d\xc4\x97l sapno, kaip psichofiziologinio proceso, tyrimo specifikos labai sunku formuluoti tezes, kurias b\xc5\xabt\xc5\xb3 galima patikrinti eksperimenti\xc5\xa1kai. Da\xc5\xbenai nauj\xc4\x85, k\xc4\x85 tik i\xc5\xa1pl\xc4\x97tot\xc4\x85 teorij\xc4\x85 paneigia koks nors pavyzdys, kurio ta teorija niekaip negali paai\xc5\xa1kinti. Nustatyta, jog ry\xc5\xa1kiausi ir vaizdingiausi sapnai yra matomi vadinamojo budriojo miego\xc2\xa0\xe2\x80\x93 REM (Rapid Eye Movement\xc2\xa0\xe2\x80\x93 angl.) miego tipo metu. Tuomet galvos smegenys yra ypa\xc4\x8d aktyvios, o akys po vokais labai greitai juda \xc4\xafvairiomis kryptimis. REM miego faz\xc4\x97 kartojasi kas 90\xc2\xa0\xe2\x80\x93 100 minu\xc4\x8di\xc5\xb3, 3\xc2\xa0\xe2\x80\x93 4 kartus per nakt\xc4\xaf ir, miego trukmei ilg\xc4\x97jant, faz\xc4\x97s trukm\xc4\x97 tampa vis ilgesne. Paskutin\xc4\x97 REM miego faz\xc4\x97 gali siekti 45 minutes.\n_START_SECTION_\nDom\xc4\x97jimasis sapnais\n_START_PARAGRAPH_\n\xc5\xbdmon\xc4\x97s jau nuo sen\xc5\xb3 senov\xc4\x97s dom\xc4\x97josi sapnais. Senov\xc4\x97s graikai, rom\xc4\x97nai ir babilonie\xc4\x8diai teik\xc4\x97 didel\xc4\x99 reik\xc5\xa1m\xc4\x99 sapnams, ypa\xc4\x8d m\xc5\xab\xc5\xa1io i\xc5\xa1vakar\xc4\x97se. Biblijoje, taip pat pilna sapn\xc5\xb3 apra\xc5\xa1ym\xc5\xb3. XX a. psichoanalitikas Zigmundas Froidas pasak\xc4\x97, kad sapnai\xc2\xa0\xe2\x80\x93 \xe2\x80\x9ekarali\xc5\xa1kasis kelias \xc4\xaf pas\xc4\x85mon\xc4\x99\xe2\x80\x9c, jis dom\xc4\x97josi sapnais, teig\xc4\x97, kad tai simboliais u\xc5\xbekoduota informacija ir pats ai\xc5\xa1kindavo sapn\xc5\xb3 reik\xc5\xa1m\xc4\x99. \xc5\xa0iandieniniai fiziologai ir psichologai sapn\xc5\xb3 turin\xc4\xaf bando susieti su \xc5\xbemogaus asmenine patirtimi. J\xc5\xb3 nuomone, sapnuose atsispindi \xc4\xafsis\xc4\x85moninti ir ne\xc4\xafsis\xc4\x85moninti procesai, turiniu susij\xc4\x99 su i\xc5\xa1orinio pasaulio rei\xc5\xa1kiniais bei psichofiziologiniais \xc5\xbemogaus organizmo procesais, poreikiais ir pan. Did\xc5\xbeiausios \xc4\xaftakos sapn\xc5\xb3 turiniui turi praeityje \xc4\xafvyk\xc4\x99 \xc4\xafvykiai, i\xc5\xa1gyvenimai ir pas\xc4\x85mon\xc4\x97je gl\xc5\xabdinti informacija.'